ArtKvart

Upisi u 46. generaciju Škole glume Ri Teatra
2024-09-22 17:00 - 19:00, 2024-09-29 17:00 - 19:00 (Europe/Zagreb) | Kulturni centar Kalvarija
Ri Teatar organizira 46. Školu glume za uzrast iznad 17 godina koja će se odvijati u Kulturnom centru Kalvarija. Škola će trajati 4 mjeseca, od listopada 2024. do siječnja 2025., te će se održavati subotom i nedjeljom, a povremeno i radnim danom (prema dogovoru). Početak je predviđen za 5. listopada 2024., a diplomska predstava će biti izvedena sredinom siječnja 2025.
Upisi nisu audicija i nije potrebno pripremiti ništa, a o detaljima, točnim terminima i svemu ostalome će se saznati upravo tada, na samim upisima! Dodatne informacije mogu se dobiti na tel. 051/375-866, gsm. 091/253-8991 ili e-mail: ri.teatar@ri.t-com.hr

Art-kino: Dani Rajka Grlića
2024-09-23 - 2024-09-29 | Art-kino
Dani Rajka Grlića održavaju se od 23. do 29. rujna u Art-kinu i na Sveučilištu u Rijeci. Program uključuje retrospektivu Grlićevih filmova, premijeru njegovog novog filma „Svemu dođe kraj“ te dodjelu počasnog doktorata Sveučilišta u Rijeci.

Zajednica Talijana Rijeka: koncert Aljoše Jurinića
2024-09-23 19:00 - 22:00 | Palača Modello
Program koncerta je sljedeći:
L. Farrenc: Air russe varié, Op. 17; F. Chopin: Sonata br. 2 u b-molu, Op. 35 (Grave, Scherzo, Marche funèbre: Lento, Finale: Presto); D. Pejačević: Život cvijeća, Op. 19; S. Prokofjev: Sonata br. 3 u a-molu, Op. 28 (Andante – Allegro, Tema con variazioni, Allegro, ma non troppo).
Hvaljen kao „iznenađujuće suptilan i vizionarski pijanist“ s „rijetkim spojem šarma i majstorstva“, hrvatski pijanist Aljoša Jurinić etablirao se kao laureat najprestižnijih svjetskih pijanističkih natjecanja. Nakon pobjede na Međunarodnom natjecanju Robert Schumann 2012. u skladateljevom rodnom gradu Zwickauu, bio je laureat na Pijanističkom natjecanju Queen Elisabeth 2016. i Međunarodnom pijanističkom natjecanju u Leedsu 2018., kao i finalist na Međunarodnom pijanističkom natjecanju Chopin 2015. u Varšavi.

Izložba „Guvernerova palača – na početku novog početka“ na Korzu
2024-09-24 - 2024-10-08 | Korzo, postamenti
Na dvadeset plakata postavljenih na postamentima na Korzu prikazuje se povijest Guvernerove palače – od stare palače izgrađene 1780. godine, između Korza i današnje Adamićeve ulice, do otvorenja nove Guvernerove palače 1896. godine, pa sve do današnjih dana, kada je nekadašnja Guvernerova palača sjedište Pomorskog i povijesnog muzeja Hrvatskog primorja Rijeka. Izložba prikazuje promjene koje je palača doživjela tijekom svoje 128 godina duge povijesti, te njezinu transformaciju iz političke u kulturnu funkciju. Predstojeća obnova Guvernerove palače prva je sveobuhvatna obnova nakon 86 godina, od posljednje obnove 1938. godine, kada je Rijeka bila pod talijanskom vlašću. Autorica izložbe je Antonella Vlaše.

IZLOŽBA „GLEDANJE IZMEĐU SLIKA [MIRNA KUTLEŠA]“
2024-09-24 - 2024-10-11 | Galerija Kortil

FILM SVIMA 2024.
2024-09-25 - 2024-09-28 | Rijeka
Deveto izdanje inkluzivnog projekta filmova prilagođenih osobama oštećena vida i sluha, u organizaciji udruge Filmaktiv i partnera, Udruge gluhih i nagluhih PGŽ te Udruge slijepih PGŽ — Film svima, održava se i ove godine u Međunarodnom tjednu gluhih i nagluhih osoba, od 25. do 28. rujna, u dvorani Filodrammatica, Benčiću i UGIN Filmskom vrtu, na adresi Viktora Cara Emina 9, na Potoku.
Ulaz je slobodan za sve, a filmovi su dostupni osobama oštećena vida i sluha.
Srijeda, 25. rujna, 10 sati, OŠ Kostrena
„Nema mjesta“, Jelena Oroz (Bonobostudio).
Četvrtak, 26. rujna, 10 sati, dvorana Filodrammatica
„Nema mjesta“, Jelena Oroz (Bonobostudio) — projekcija za osnovne škole, riječka premijera.
Petak, 27. rujna:
13 sati, dvorana Filodrammatica
„PKTN“, Judita Gamulin (Eclectica) — projekcija za srednje škole.
18 sati, Dvorana susreta GKR
Predstavljanje „Kultura svima“ – Smjernice za inkluzivne kulturne prakse.
20 sati, Benčić
„Žarko, razmazit ćeš dite“, braća Popović i Tisja Kljaković Braić (Prime Render) — riječka premijera,
„Radije bih bila kamen“, Ana Hušman (Pangolin, Bonobostudio) — riječka premijera,
„Srebrne“, Barbara Babačić (Filmaktiv).
Subota, 28. rujna:
11 sati, Dječja kuća (Kontejner)
„Nema mjesta“, Jelena Oroz (Bonobostudio) — projekcija otvorena za javnost.
20 sati, UGIN Filmski vrt, Viktora Cara Emina 9
„1001 noć“, Rea Rajčić (Eclectica) — riječka premijera,
„Sedmo nebo“, Jasna Nanut (15art.hr).

Slavni mjuzikl „Sunset Boulevard“ s Leonorom Surian Popov i Damirom Kedžom u Zajcu
2024-09-25 20:00, 2024-09-28 20:00 | HNK Ivan pl. Zajc, Verdijeva ul. bb, Rijeka, 51000
Informacije o terminu predstave nalaze se na sljedećoj poveznici.

Svjetski dan turizma na Cresu
2024-09-27 | Cres
Besplatna vođena tura kroz povijest grada Cresa, posjet renesansnim palačama i radionica filcanja vune.

1. međunarodni znanstveni dvodnevni simpozij CROSCIENCE 2024
2024-09-27, 2024-09-28 | Kampus
Otvaranje je u 12 sati u u dvorani G-003-004, prizemlje Građevinskog fakulteta na Kampusu Sveučilišta u Rijeci.

Galerija Pasaž: Dalibora Laginja „Pod Perunovim okriljem“
2024-09-27 - 2024-10-12 | Galerija Pasaž
Otvorenje izložbe je u 20 sati.
Dalibora Laginju javnost poznaje kao svestranog autora koji pored slikarstva (koje je diplomirao u klasi Emilia Vedove na Accademia di Belle Arti u Veneciji 1986. godine te dosad izlagao na više od sto izložbi) svoje interese potvrđuje i na području glazbe (s venecijanskom alter-rock grupom Death in Venice snima dva nosača zvuka, a kasnije je jedan od osnivača glazbene grupe Public te Molto Cortese), grafičkog dizajna (autor je omota antologijskog albuma Parafa te niza plakata riječke rock scene, ali i kazališnih plakata) te scenografije (scenograf u HNK Ivana pl. Zajca u Rijeci, autor oko 200 kazališnih scenografija). Dobitnik je niza prestižnih radova i priznanja u zemlji i inozemstvu.

PREMIJERA „RIJEKA DELUXE – HKD [KRILA]“
2024-09-27 08:00 - 2024-09-29 17:00 | HKD, Ul. Strossmayerova 1, Rijeka, 51000
Izvedbeni triptih autora Ivane Peranić i Žaka Valente izvodi se na specifičnim lokacijama u Rijeci, a proizašao je iz istraživanja „Riječko kazalište – u potrazi za nužnom pozornicom“ koje je dvoje umjetnika zajednički razvijalo.

Europska noć istraživača
2024-09-27 17:00 - 22:00 | Exportdrvo, Grobnička Riva, Rijeka, 51000
Program kojim se građanstvu, posebno djeci i mladima, želi približiti svijet znanosti. Uključene su edukativne radionice, eksperimenti, izložbe, kvizovi, igre, demonstracije.
Sve su aktivnosti Noći istraživača besplatne i otvorene svima.
Detaljan program Noći istraživača s opisima istraživačkih postaja dostupan je ovdje.

Otvorenje Grobničke jeseni
2024-09-27 18:00 - 20:00 | grobnički Kaštel
Manifestacija službeno kreće 27. rujna otvorenjem izložbe likovnih radova proizašlih iz likovne kolonije koja se održala početkom mjeseca, kad su istaknuti likovni umjetnici cijeli vikend stvarali unutar zidina srednjevjekovnog Kaštela. U nastavku večeri, posebno uzbuđenje prisutnima priredit će pravi biser iz riječke glazbene niske: Saša Miljanović, mladi i perspektivni te više puta nagrađeni udaraljkaš, a od ove godine i ponosni student zagrebačke Muzičke akademije koji će izvesti atraktivan repertoar u pratnji prof. Ivane Vrban na klaviru.
Ulaz slobodan.

Art-kino: „Kinds of Kindness“
2024-09-27 20:00 - 22:00 | Art-kino
Od 14. rujna prikazuje se i film „Kinds of Kindness“, novi projekt oskarovaca Yorgosa Lanthimosa i Emme Stone. Film, premijerno prikazan na filmskom festivalu u Cannesu, gdje je Jesse Plemons osvojio nagradu za najboljeg glumca, donosi triptih priču o ljudima koji pokušavaju pronaći kontrolu nad svojim životima.

DARK CIRCLE FEST
2024-09-27 20:00 - 23:30, 2024-09-28 20:00 - 23:30 | Klub Palach, Rijeka

63. Koncerti u Eufrazijani: Zagrebački solisti
2024-09-27 21:00 - 23:00 | Eufrazijeva bazilika, Poreč
Završna večer ovogodišnjih Koncerata u Eufrazijani proteći će u obilježavanju 70 godina djelovanja Zagrebačkih solista – najuglednijeg hrvatskog komornog ansambla koji oduševljava svijet. Solisti desetljećima održavaju kvalitetu muziciranja na zavidnoj razini te ju redovito prezentiraju na prestižnim svjetskim koncertnim pozornicama. Snimili su više od sedamdeset nosača zvuka te su im dodijeljene mnoge visoke nagrade i priznanja. Dosad su Zagrebački solisti održali oko 4000 koncerata na svim kontinentima, u najvećim svjetskim centrima i najslavnijim koncertnim dvoranama, a za zatvaranje 63. koncertne sezone u Eufrazijani izvode skladbe A. Ivančića, F. Paraća i B. Bartòka.
Ulaznice iznose 10 eura, a moguće ih je kupiti putem sljedeće poveznice.

Fotografski program u Galeriji Principij
2024-09-28 09:00 - 14:00 | Galerija Principij

DANI MJESNOG ODBORA BRAJDA-DOLAC
2024-09-28 11:00 - 17:00 | Rijeka
Program započinje u 11 sati u Gradskom kazalištu lutaka Rijeka s predstavom „Vrlo zapetljan čvor”, prema slikovnici Manuela Šumberca u režiji Aleksandra Švabića, u produkciji Gradskog kazališta lutaka Rijeka – izvedba je besplatna uz podizanje ulaznica sat vremena prije početka na blagajni kazališta. U 12 sati u Parku Eugena Čulinaovića održat će se turnir briškule i trešete, boćarski turnir te igre i glumačka radionica pod vodstvom Davida Petrovića – slijedi ručak u 14 sati. U 15 sati na rasporedu je koncert grupe „Raspad Sistema”. Program se nastavlja u 19:30 sati projekcijom filma „Junaci Rocka” (Hrvatska, 2022., 100 min), u režiji Davida Petrovića. Paralelno, od 15 do 17 sati na Kalafatima će se održati „Kuražobolja 1: Poplava”, druženje uz razgovor i radionice o jednom od neobičnijih riječkih raskršća u organizaciji udruge Kuraž.

Park prirode Ričina: „Ekspedicija: Ričina“
2024-09-28 15:00 - 17:00 | Gornji tok Rječine
Terenska radionica u organizaciji Biološkog odsjeka PMF-a u Zagrebu. Radi se o jedinstvenoj terenskoj radionici koja posjetitelje poziva da nakratko postanu rendžeri Parka prirode, učeći o procesima monitoringa, istraživanja i dokumentiranja biološkog svijeta jedne rijeke. Prilika je to za upoznati, ali i štititi pastrvu, bjelonogog raka, slapoljuba, vodencvijet i brojne druge vrste kojima je Rječina dom.
Na sve se aktivnosti potrebno najaviti putem prijavnice.

Kuražobolja #1: Poplava, razgovori, predavanja i dječje aktivnosti iznad ludog raskršća u centru Rijeke
2024-09-28 15:00 - 21:00
Program, ulica Kalafati:
Bok susjedi!, radionica mokrog filcanja za korisnike kluba odraslih osoba s intelektualnim poteškoćama Srce (izvodi: Pedagoški kabinet), četvrtak 26. rujna.
Subotnje popodne, od 15 do 18 sati
Pljusak ideja, kratka izlaganja uz razgovor, od 15 do 16 sati,
Kratka povijest poplavnog raskršća Brajde i Potoka za siromašne (Kristian Benić),
Izgradnja za gradove na vodi (Gorana Stipeč Brlić & Društvo arhitekata Rijeka),
Značenje vode u židovskoj kulturi (Rina Brumini, Židovska općina Rijeka),
Mijenjaju li se riječke kiše? (Bojan Grbavac & Rimeteo).
Predavanje i radionica:
Svemirska potraga za vodom + izrada sredstva za pranje od samoniklog bršljana, od 16 do 18 sati (Dinko Brautović i Daniela Torjan).
Za one koji rastu u vodi iliti dječji program, od 15 do 18 sati
Poplava me donijela #1: radionica na kojoj ćemo oslikavati papirnate čizme otiskivanjem na foliji,
Poplava me donijela #2: voda u eksperimentima i spasi Mrkog iz poplave,
Poplavna pričaonica za predškolce: prekrasna priča o poplavi,
Konopijada,
Povuci-potegni, konoplji kalafatski performans u 17 sati.
Događanje se odvija uz potporu programa javnih potreba u kulturi Grada Rijeke. Sudjelovanje na aktivnostima je besplatno.

Izložbe u Grožnjanu: Hommage Claudiju Ugussiju i 30 Godina EX TEMPORE-a
2024-09-28 19:00 - 21:00 | Galerija Fonticus, Grožnjan
Prva izložba je posvećena Claudiju Ugussiju, poznatom umjetniku, u obliku hommagea s izborom iz njegovog bogatog opusa. Claudio Ugussi (1932. – 2023.) ostavio je dubok trag na likovnu scenu Istre i šire, a ovaj postav odaje počast njegovom životu i radu. Druga izložba obilježava 30 godina manifestacije EX TEMPORE Grožnjan. Izloženi će biti prvonagrađeni radovi od 1994. do 2023. godine, čime se slavi tri desetljeća ovog prestižnog umjetničkog događaja. Među autorima čiji će radovi biti prikazani su Daria Vlahov, Zdravko Milić, Bojan Šumonja, Radovan Kunić i mnogi drugi. EX TEMPORE Grožnjan prepoznat je kao važan događaj koji okuplja talentirane umjetnike iz cijele regije.

Rijeka Deluxe – HKD [Ivana Peranić i Žak Valenta]
2024-09-28 20:00 - 22:00 | HKD na Sušaku
Izvedbeni triptih autora Ivane Peranić i Žaka Valente izvodi se na specifičnim lokacijama u Rijeci, a proizašao je iz istraživanja „Riječko kazalište – u potrazi za nužnom pozornicom“ koje je dvoje umjetnika zajednički razvijalo. Prvi dio triptiha „Oproštaj sa Žabicom“ premijerno je izveden na riječkom autobusnom kolodvoru 2022., a drugi dio „Tower“ na krovu Tower Centera Rijeka 2023. U 2024. riječka publika imat će priliku premijerno pogledati treći dio „HKD“ 27. i 28. rujna, kao i reprizne izvedbe drugog dijela ovoga triptiha („Tower Center Rijeka“ 19. i 20. rujna).
Ulaznice iznose 10e. Više informacija nalazi se na sljedećoj poveznici.

Ovca u kutiji, festival slikovnice u Dječjoj kući
2024-09-30 - 2024-10-04 | Dječja kuća
U ponedjeljak, 30. rujna, u 11 sati u Dječjoj kući (Dječji odjel Stribor Gradske knjižnice Rijeka) započet će „Ovca u kutiji“, festival slikovnice
Osnovna ideja Festivala je popularizacija slikovnica za sve uzraste i generacije, kao i promocija domaćih autora i ilustratora. Program Festivala obuhvaća promocije slikovnica namijenjenih predškolcima, višim razredima osnovne škole, srednjoškolcima, pa čak i odraslima.
Dugo su slikovnice bile smatrane isključivo dječjom književnošću, s jednostavnim porukama koje gube važnost nakon odrastanja. Danas su slikovnice namijenjene svim populacijama, bogate narativno i ilustratorski, te nude beskonačne svjetove kreativnosti.
„Festival slikovnice Ovca u kutiji 2024.“ proizašao je iz istoimene književno-likovne nagrade za najbolju hrvatsku slikovnicu, koja se dodjeljuje od 2005. godine. Ovogodišnji Festival održava se pod pokroviteljstvom Ministarstva kulture i medija Republike Hrvatske, a organiziraju ga Knjiga u centru i Kreativna mreža, uz suorganizaciju Gradske knjižnice Rijeka i Dječje kuće.
Cijeli program dostupan je na sljedećoj poveznici.

DRAMSKA PREDSTAVA „LAŽLJIVICA [ATELJE 212]“
2024-09-30 20:00 - 22:00 | HKD, Ul. Strossmayerova 1, Rijeka, 51000
„Lažljivica“ je urnebesna, topla i duhovita priča o samoći, o potrebi za prijateljem, o prolaznosti i velikim snovima na sporednim kolosijecima čiji je autor Nikolaj Koljada, dok režiju predstave potpisuje Stefan Sablić.
Ulaznice su dostupne na sljedećoj poveznici.

Izložba „Rascvjetavanje - Skice iz Edena“ akademske umjetnice Edit Glavurtić u Crikvenici
2024-10-02 - 2024-10-31 | Gradska galerija Crikvenica
Otvorenje samostalne izložbe „Rascvjetavanje – Skice iz Edena“ akademske umjetnice Edit Glavurtić održat će se u srijedu, 2. listopada u 19 sati u Gradskoj galeriji Crikvenica
Izložbu će predstaviti viša kustosica, povjesničarka umjetnosti i muzeologinja Sonja Švec Španjol.

Izložba ostvarenja i projekata kompanije ATP arhitekti inženjeri: „arhitektura. OD RIJEKE DO BEČA“
2024-10-03 18:30 | Muzej Grada Rijeke Kockica, Trg Riccarda Zanelle 1, Rijeka, 51000
Nadovezujući se na vlastito višegodišnje zanimanje za rad domaćih i stranih arhitekata, kako povijesnih tako i suvremenih, Muzej grada Rijeke iznova otvara vrata jednoj izložbi koja ima u fokusu arhitekturu. Ovaj put je riječ o izložbi ostvarenja i projekata velike europske kompanije ATP arhitekti inženjeri, koja djeluje diljem srednje, istočne i jugoistočne Europe. Kompanija je osnovana kao arhitektonski ured u Innsbrucku 1951. godine. Pored arhitekata, u kompaniji od 1976. integralno djeluju inženjeri raznovrsnih struka. Danas je to najveća projektna kompanija u kontinentalnoj Europi, a zapošljava 1700 djelatnika.
